# Esteve Rabat i Bergada

Esteve Rabat i Bergada (Barcelona, 25 de maig de 1989), més conegut com a Tito Rabat, és un pilot de motociclisme català que va ser Campió del Món de Moto2 el 2014.

## Carrera esportiva
### Primers anys

Tito Rabat va debutar en competició motociclista a la Copa Rieju del 2002. L'any següent, a catorze anys, participà en la Copa Honda XR400 i la Copa KTM 200, alhora que debutà en el Campionat de Catalunya en categoria Supersport pilotant una Honda CBR 600. Aquell mateix any participà també a la Copa CRF 450, aconseguint guanyar-ne alguna cursa i acabar-hi en el tercer lloc final. El 2004 tornà a participar en la copa KTM 200 i en guanyà dues proves. A finals d'any i ja amb quinze anys fets, prengué la sortida en les dues darreres curses del Campionat d'Espanya "Supersport Honda CBR 600".
El 2005, l'equip BQR el fitxà per a pilotar la seva Honda 125 al Campionat d'Espanya (CEV) en la categoria de 125cc, on assolí el seu primer podi a la cursa de Xest. Al mateix temps, seguia participant en el campionat de Catalunya i va disputar també quatre proves del Campionat d'Europa de la mateixa cilindrada (Itàlia, Croàcia, Hongria i Alemanya), on acabà tretzè a la classificació final.

### 125cc

El 2005 va debutar al mundial de 125cc participant en el Gran Premi de la Comunitat Valenciana amb una Honda RS 125 R de l'equip Wurth Honda BQR com a comodí, sense obtenir-hi cap punt. El 2006 va córrer el Gran Premi d'Espanya i el Gran Premi de Catalunya com a comodí amb la mateixa moto i, més tard, va esdevenir pilot titular de l'equip per als últims nou Grans Premis de la temporada quan l'anterior titular, Aleix Espargaró, va passar a la categoria de 250cc. Rabat va acabar la temporada en el lloc vint-i-tresè. Aquell mateix any va ser subcampió d'Espanya de 125cc després d'aconseguir diversos podis durant el campionat.
El 2007 va córrer amb l'equip Repsol Honda Junior com a company de Bradley Smith. Va aconseguir un tercer lloc al Gran Premi de la Xina i va acabar la temporada a l'onzè lloc. Aquella temporada es va haver de perdre les curses de França i d'Itàlia per la fractura del tercer metacarpià de la mà esquerra que va patir en la tanda classificatòria del Gran Premi de França.
El 2008, al mateix equip, va passar a pilotar una KTM 125 FRR com a company de Marc Márquez. En les primeres sessions de classificació per al Gran Premi de Catalunya, celebrat del 6 al 8 de juny, va patir un greu accident arran del qual, tot i que en un primer moment semblava no haver tingut conseqüències, va perdre el coneixement mentre anava cap a la clínica mòbil. Va ser traslladat a l'hospital, on el van deixar en coma induït mèdicament i se'n va despertar el 10 de juny, tres dies després. Va acabar la temporada al catorzè lloc final.
El 2009 va passar a pilotar una Aprilia a l'equip Blusens com a company de Scott Redding. Va acabar la temporada al divuitè lloc. El 2010 va romandre al mateix equip. Va obtenir dos tercers llocs i va acabar la temporada en sisena posició final.

### Moto2

El 2011 va passar a competir al mundial de Moto2 amb el mateix equip, Blusens, pilotant una FTR M211 com a company de Yonny Hernández. Aconseguí un tercer lloc a Indianapolis i acabà la temporada al desè lloc.
El 2012 va passar a l'equip Pons 40 HP Tuenti, amb Pol Espargaró i Axel Pons de companys. Va obtenir un tercer lloc al Japó i va acabar la temporada al setè lloc. El 2013 seguí al mateix equip i va obtenir les seves primeres victòries al mundial (a Espanya, Indianàpolis i Malàisia), a més de tres segons llocs i un de tercer i va acabar la temporada en tercer lloc.
El 2014 va passar a l'equip Marc VDS Racing, on disposà d'una Kalex i tingué de company a Mika Kallio. Obtingué set victòries, tres segons llocs i tres de tercers (a més d'onze pole positions) que li van permetre de proclamar-se campió del món de Moto2 el 26 d'octubre, al Gran Premi de Malàisia.
El 2015 continuà al mateix equip amb Àlex Márquez de company. Va obtenir tres victòries, quatre segons llocs i tres de tercers. Aquella temporada es va haver de perdre els Grans Premis del Japó, Austràlia i Malàisia a causa de la fractura del radi esquerre patida en uns entrenaments. Tornà a la darrera cursa, a Xest, on aconseguí la pole position, la victòria i la volta ràpida de la cursa. Va tancar la temporada en tercer lloc.

### MotoGP

El 2016 va passar a MotoGP amb l'Honda RC213V de l'equip Marc VDS com a company de Jack Miller. Va acabar la temporada en el lloc vint-i-unè. El 2017 tornà a ser un pilot habitual de MotoGP, amb el mateix equip i el mateix company que la temporada anterior i va acabar la temporada en dinovena posició.
El 2018 va passar a pilotar la Ducati Desmosedici de l'equip Avintia Racing, amb Xavier Siméon de company. Durant la quarta sessió d'entrenaments lliures del Gran Premi de Gran Bretanya es van produir una sèrie d'accidents al revolt setè a causa del mal drenatge de la pista i Rabat va ser colpejat per l'Honda de Franco Morbidelli i va caure, amb el resultat de fractura de fèmur, tíbia i peroné de la cama dreta. El Gran Premi es va cancel·lar l'endemà perquè la pista era impracticable. Arran de les lesions, Rabat es veié obligat a perdre's els següents Grans Premis i, mentrestant, el seu lloc a l'equip l'ocupà Jordi Torres. Rabat va acabar la temporada al dinovè lloc.
El 2019 continuà al mateix equip amb Karel Abraham de company i va acabar la temporada en la vintena posició. Aquella temporada es va perdre els Grans Premis del Japó i Malàisia a causa d'una lesió a la mà dreta que va patir durant els entrenaments. El 2020 continuà al mateix equip, amb Johann Zarco de company, i va acabar la temporada en el lloc vint-i-dosè.

### Superbike

El 2021 passà a córrer al Campionat del Món de Superbike pilotant la Ducati Panigale V4 de l'equip Barni Racing. Després de la ronda de França s'anuncià la rescissió consensuada del contracte (el seu lloc va ser ocupat per Samuele Cavalieri). Aquell mateix any va tornar a competir en dos Grans Premis del campionat del món de MotoGP (els d'Espanya i França) en substitució del lesionat Jorge Martín amb la Ducati de l'equip Pramac Racing, anotant un punt. Acabà la temporada de Superbike com a substitut de Lucas Mahias a l'equip Kawasaki Puccetti Racing. Va aconseguir 53 punts que li van permetre d'acabar setzè a la classificació general i sisè al rànquing del Trofeu Independent Riders (per a pilots i equips sense suport oficial de cap fabricant).
El 2022 va tornar a disputar la ronda d'Itàlia, a Misano, amb l'equip Puccetti en substitució del lesionat Lucas Mahias, però no hi aconseguí cap punt. Aquell any també va córrer al Campionat d'Espanya de Superbike (ESBK), on, amb una Honda de l'equip Laglisse, guanyà el títol.

### MotoE

El 2023 fou titular amb l'equip Pramac Racing al mundial de MotoE, amb Luca Salvadori de company. Va anotar-hi cinquanta-set punts, acabant en catorzena posició final. Al mateix temps que les motos elèctriques, a partir del Gran Premi de Misano va ser cridat a substituir Tom Sykes al campionat del món de Superbike per l'equip Puccetti Racing. Va quedar-hi vint-i-dosè (onzè a l'Independent Riders).

## Resultats al Mundial de motociclisme
### Per temporada

| Temporada | Categoria | Moto | Equip | Curses | Victòries | Podis | Poles | FLaps | Pts | Posició | Títols |
| 2005 | 125cc | Honda | Wurth Honda BQR | 1 | 0 | 0 | 0 | 0 | 0 | NC | – |
| 2006 | 125cc | Honda | Honda BQR | 11 | 0 | 0 | 0 | 0 | 11 | 23è | – |
| 2007 | 125cc | Honda | Repsol Honda 125cc | 15 | 0 | 1 | 0 | 0 | 74 | 11è | – |
| 2008 | 125cc | KTM | Repsol KTM 125cc | 16 | 0 | 0 | 0 | 0 | 49 | 14è | – |
| 2009 | 125cc | Aprilia | Blusens Aprilia | 16 | 0 | 0 | 0 | 0 | 37 | 18è | – |
| 2010 | 125cc | Aprilia | Blusens-STX | 17 | 0 | 2 | 0 | 0 | 147 | 6è | – |
| 2011 | Moto2 | FTR | Blusens-STX | 17 | 0 | 1 | 0 | 0 | 79 | 10è | – |
| 2012 | Moto2 | Kalex | Pons 40 HP Tuenti | 17 | 0 | 1 | 0 | 0 | 117 | 7è | – |
| 2013 | Moto2 | Kalex | Tuenti HP 40 | 16 | 3 | 7 | 2 | 3 | 216 | 3r | – |
| 2014 | Moto2 | Kalex | Marc VDS Racing Team | 18 | 7 | 14 | 11 | 5 | 346 | 1r | 1 |
| 2015 | Moto2 | Kalex | EG 0,0 Marc VDS | 15 | 3 | 10 | 3 | 3 | 231 | 3r | – |
| 2016 | MotoGP | Honda | EG 0,0 Marc VDS | 17 | 0 | 0 | 0 | 0 | 29 | 21è | – |
| 2017 | MotoGP | Honda | EG 0,0 Marc VDS | 18 | 0 | 0 | 0 | 0 | 35 | 19è | – |
| 2018 | MotoGP | Ducati | Reale Avintia Racing | 11 | 0 | 0 | 0 | 0 | 35 | 19è | – |
| 2019 | MotoGP | Ducati | Reale Avintia Racing | 17 | 0 | 0 | 0 | 0 | 23 | 20è | – |
| 2020 | MotoGP | Ducati | Avintia Esponsorama Racing | 14 | 0 | 0 | 0 | 0 | 10 | 22è | – |
| 2021 | MotoGP | Ducati | Pramac Racing | 2 | 0 | 0 | 0 | 0 | 1 | 27è |
| 2023 | MotoE | Ducati | Prettl Pramac MotoE | 15 | 0 | 0 | 0 | 0 | 57 | 14è | – |
| Total | Total | Total | Total | 253 | 13 | 36 | 16 | 11 | 1497 | | 1 |

### Per categoria

| Categoria | Temporada | 1a Cursa | 1r Podi | 1a Victòria | Curses | Victòries | Podis | Poles | FLaps | Pts | Títols |
| 125cc | 2005–2010 | 2005 Comunitat Valenciana | 2007 Xina | | 76 | 0 | 3 | 0 | 0 | 318 | 0 |
| Moto2 | 2011–2015 | 2011 Qatar | 2011 Indianàpolis | 2013 Espanya | 83 | 13 | 33 | 16 | 11 | 989 | 1 |
| MotoGP | 2016–2021 | 2016 Qatar | | | 79 | 0 | 0 | 0 | 0 | 133 | 0 |
| MotoE | 2023– | 2023 França cursa 1 | | | 15 | 0 | 0 | 0 | 0 | 57 | 0 |
| Total | 2005–2021, 2023– | 2005–2021, 2023– | 2005–2021, 2023– | 2005–2021, 2023– | 253 | 13 | 36 | 16 | 11 | 1497 | 1 |

### Curses per any

Barem de puntuació de 1993 ençà:
| Posició | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |
| Punts | 25 | 20 | 16 | 13 | 11 | 10 | 9 | 8 | 7 | 6 | 5 | 4 | 3 | 2 | 1 |
(Ids. Grans Premis | Llegenda) (Curses en negreta indiquen pole; curses en itàlica indiquen volta ràpida)
| Any | Categoria | Moto | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | Pos | Pts |
| 2005 | 125cc | Honda | ESP | POR | CHN | FRA | ITA | CAT | NED | GBR | GER | CZE | JPN | MAL | QAT | AUS | TUR | VAL 24 | | | | NC | 0 |
| 2006 | 125cc | Honda | ESP 30 | QAT | TUR | CHN | FRA | ITA | CAT Ret | NED 25 | GBR Ret | GER 31 | CZE Ret | MAL 12 | AUS Ret | JPN 12 | POR 17 | VAL 13 | | | | 23è | 11 |
| 2007 | 125cc | Honda | QAT 8 | ESP Ret | TUR 14 | CHN 3 | FRA | ITA | CAT 12 | GBR Ret | NED 13 | GER 12 | CZE 11 | SM 11 | POR 11 | JPN Ret | AUS 5 | MAL 15 | VAL 6 | | | 11è | 74 |
| 2008 | 125cc | KTM | QAT 24 | ESP 12 | POR Ret | CHN 11 | FRA 17 | ITA 25 | CAT DNS | GBR 11 | NED 6 | GER DSQ | CZE 13 | SM 9 | INP Ret | JPN Ret | AUS 7 | MAL Ret | VAL 10 | | | 14è | 49 |
| 2009 | 125cc | Aprilia | QAT 10 | JPN 13 | ESP 12 | FRA 11 | ITA 16 | CAT 12 | NED Ret | GER Ret | GBR Ret | CZE Ret | INP 20 | SM Ret | POR 7 | AUS Ret | MAL 7 | VAL Ret | | | | 18è | 37 |
| 2010 | 125cc | Aprilia | QAT 7 | ESP 3 | FRA 7 | ITA 7 | GBR 9 | NED Ret | CAT Ret | GER 4 | CZE 3 | INP 5 | SM 7 | ARA 7 | JPN 6 | MAL 7 | AUS 6 | POR Ret | VAL 6 | | | 6è | 147 |
| 2011 | Moto2 | FTR | QAT 14 | ESP 15 | POR 10 | FRA 21 | CAT 7 | GBR 6 | NED 7 | ITA 16 | GER Ret | CZE 7 | INP 3 | SM 11 | ARA 16 | JPN 9 | AUS Ret | MAL 11 | VAL Ret | | | 10è | 79 |
| 2012 | Moto2 | Kalex | QAT 4 | ESP 28 | POR 24 | FRA 10 | CAT 4 | GBR 13 | NED 4 | GER 12 | ITA Ret | INP 11 | CZE 10 | SM 5 | ARA 11 | JPN 3 | MAL 9 | AUS 7 | VAL 10 | | | 7è | 117 |
| 2013 | Moto2 | Kalex | QAT 9 | AME 2 | ESP 1 | FRA 22 | ITA 13 | CAT 2 | NED 5 | GER 13 | INP 1 | CZE 7 | GBR 4 | SM 3 | ARA 2 | MAL 1 | AUS 8 | JPN DNS | VAL 5 | | | 3r | 216 |
| 2014 | Moto2 | Kalex | QAT 1 | AME 2 | ARG 1 | ESP 4 | FRA 3 | ITA 1 | CAT 1 | NED 8 | GER 4 | INP 4 | CZE 1 | GBR 1 | SM 1 | ARA 2 | JPN 3 | AUS 3 | MAL 3 | VAL 2 | | 1r | 346 |
| 2015 | Moto2 | Kalex | QAT Ret | AME 4 | ARG 12 | ESP 3 | FRA 2 | ITA 1 | CAT 3 | NED 2 | GER Ret | INP 5 | CZE 2 | GBR 3 | SM 2 | ARA 1 | JPN DNS | AUS DNS | MAL | VAL 1 | | 3r | 231 |
| 2016 | MotoGP | Honda | QAT 15 | ARG 9 | AME 13 | ESP 18 | FRA Ret | ITA DNS | CAT 14 | NED 11 | GER 16 | AUT 14 | CZE 10 | GBR 15 | SM 17 | ARA Ret | JPN 14 | AUS 16 | MAL 18 | VAL 17 | | 21è | 29 |
| 2017 | MotoGP | Honda | QAT 15 | ARG 12 | AME 13 | ESP Ret | FRA 11 | ITA 11 | CAT 15 | NED 12 | GER 18 | CZE 17 | AUT 19 | GBR 12 | SM Ret | ARA 15 | JPN 15 | AUS 16 | MAL 18 | VAL 10 | | 19è | 35 |
| 2018 | MotoGP | Ducati | QAT 11 | ARG 7 | AME 8 | ESP 14 | FRA Ret | ITA 13 | CAT Ret | NED 16 | GER 13 | CZE Ret | AUT 11 | GBR C | SM | ARA | THA | JPN | AUS | MAL | VAL | 19è | 35 |
| 2019 | MotoGP | Ducati | QAT 19 | ARG Ret | AME 15 | ESP 15 | FRA Ret | ITA Ret | CAT 9 | NED 16 | GER 11 | CZE 16 | AUT Ret | GBR 16 | SM 13 | ARA 15 | THA 17 | JPN DNS | AUS Ret | MAL | VAL 11 | 20è | 23 |
| 2020 | MotoGP | Ducati | ESP 14 | ANC 11 | CZE 16 | AUT 16 | STY 21 | SM Ret | EMI Ret | CAT 15 | FRA Ret | ARA 20 | TER 14 | EUR Ret | VAL 17 | POR 18 | | | | | | 22è | 10 |
| 2021 | MotoGP | Ducati | QAT | DOH | POR | ESP 18 | FRA 15 | ITA | CAT | GER | NED | STY | AUT | GBR | ARA | SM | AME | EMI | ALR | VAL | | 27è | 1 |
| 2023 | MotoE | Ducati | FRA1 6 | FRA2 16 | ITA1 12 | ITA2 13 | GER1 7 | GER2 14 | NED1 8 | NED2 Ret | GBR1 11 | GBR2 Ret | AUT1 10 | AUT2 14 | CAT1 EX | CAT2 Ret | SM1 Ret | SM2 8 | | | | 14è | 57 |

## Notes

* ↑ El lloc de naixement de Tito Rabat no ha estat aclarit. Segons la majoria de les fonts consultades, va néixer a Barcelona, per bé que d'altres el fan nascut a Alella (Maresme). D'altra banda, altres fonts indiquen que la seva família viu (o estiueja) a Tiana, el poble del costat.

## Referències

* ↑ «Tito Rabat: “Visc d’hotel en hotel, només tinc una maleta i una furgoneta”». ara.cat. Diari Ara, 17-06-2017. [Consulta: 7 octubre 2024].
* ↑ «L’Alellenc Tito Rabat, campió del món de Moto 2». revistaalella.cat. Revista Alella, 27-10-2014. [Consulta: 7 octubre 2024].
* ↑ Pérez, Ángel. «Moto2: Mundo Deportivo ha vivido el título de Tito Rabat con su familia» (en castellà). mundodeportivo.com. Mundo Deportivo, 27-10-2014. [Consulta: 9 octubre 2024].
* ↑ Bolonio, Marta. «Tito Rabat, el heredero de joyerías llamado a conquistar los circuitos» (en castellà). elconfidencial.com. El Confidencial, 28-10-2014. [Consulta: 7 octubre 2024].
* ↑ «Tito Rabat es proclama campió del món de Moto 2». elpuntavui.cat. El Punt Avui, 26-10-2014. [Consulta: 26 octubre 2014].
* ↑ Bestetti, Adriano. «Moto2 malesia 2014: vittoria per Vinales, Rabat Campione del Mondo» (en italià). Triboo Media S.r.l., 26-10-2014.
* ↑ «MotoGP, ufficiale: Tito Rabat in classe regina con Estrella Galicia 0,0 Marc VDS» (en italià). WEB356 S.r.l., 02-10-2015. Arxivat de l'original el 24 d’agost 2018. [Consulta: 23 agost 2018].
* ↑ «MotoGP Libere4 Silverstone, pioggia e cadute: frattura alla gamba per Rabat» (en italià). RCS MediaGroup S.p.A., 25-08-2018.
* ↑ «MotoGP 2018 Aragon, Torres al posto di Tito Rabat» (en italià). Unibeta S.r.l., 21-09-2018.
* ↑ «MotoGP 2020 - Championship Standings» (en anglès). Dorna Sports S.L., 22-11-2020.
* ↑ Franceschini, Pierpaolo. «Ufficiale Superbike: Samuele Cavalieri cavallo di ritorno per Barni!» (en italià). Editoriale l'Incontro, 10-09-2021.
* ↑ «MotoGP 2021 - World Championship Classification» (en anglès). Dorna Sports S.L., 14-11-2021.
* ↑ «SBK 2021 - Championship Standings» (en anglès). Dorna Sports S.L., 21-11-2021.
* ↑ D'Adderio, Lorenza. «SBK Rabat con Puccetti a Misano in sostituzione di Mahias» (en italià). Motorsport Network, 07-06-2022.
* ↑ «SBK 2022 - Championship Standings» (en anglès). Dorna Sports S.L., 20-11-2022.
* ↑ Di Moro, Alessandro. «ESBK, Navarra: Tito Rabat è campione spagnolo Superbike 2022» (en italià). Conti editor S.r.l., 04-09-2022.
* ↑ «MotoE 2023 - World Championship Classification» (en anglès). Dorna Sports S.L., 09-09-2023.
* ↑ «SBK 2023 - Championship Standings» (en anglès). Dorna Sports S.L., 29-10-2023.

## Enllaços externs

* Perfil a MotoGP.com (castellà)
Campions del Món de motociclisme de 250cc i Moto2$^1$ :
1949 - Ruffo
1950 - Ambrosini
1951 - Ruffo
1952 - Lorenzetti
1953 - Haas
1954 - Haas
1955 - Müller
1956 - Ubbiali
1957 - Sandford
1958 - Provini
1959 - Ubbiali
1960 - Ubbiali
1961 - Hailwood
1962 - Redman
1963 - Redman
1964 - Read
1965 - Read
1966 - Hailwood
1967 - Hailwood
1968 - Read
1969 - Carruthers
1970 - Gould
1971 - Read
1972 - Saarinen
1973 - Braun
1974 - Villa
1975 - Villa
1976 - Villa
1977 - Lega
1978 - Ballington
1979 - Ballington
1980 - Mang
1981 - Mang
1982 - Tournadre
1983 - Lavado
1984 - Sarron
1985 - Spencer
1986 - Lavado
1987 - Mang
1988 - Pons
1989 - Pons
1990 - Kocinski
1991 - Cadalora
1992 - Cadalora
1993 - Harada
1994 - Biaggi
1995 - Biaggi
1996 - Biaggi
1997 - Biaggi
1998 - Capirossi
1999 - Rossi
2000 - Jacque
2001 - Kato
2002 - Melandri
2003 - Poggiali
2004 - Pedrosa
2005 - Pedrosa
2006 - Lorenzo
2007 - Lorenzo
2008 - Simoncelli
2009 - Aoyama
2010 - Elías
2011 - Bradl
2012 - M. Márquez
2013 - Espargaró
2014 - Rabat
2015 - Zarco
2016 - Zarco
2017 - Morbidelli
2018 - Bagnaia
2019 - À. Márquez
2020 - Bastianini
2021 - Gardner
2022 - Fernández
2023 - Acosta
2024 - Ogura :
$^1$El campionat de 250cc se substituí pel nou de Moto2 la temporada de 2010. :